Document ID: /fineweb-2-swissfilter-quality_10-filterrobots/filtered/01307.jsonl.gz/553

Në një takim të nivelit të lartë në Shtëpinë e Bardhë të enjten që kishte në qendër përpjekjet kundër ndasive dhe dhunës së nxitur nga urrejtja, presidenti Joe Biden kritikoi supremacistët e bardhë dhe i kërkoi kombit të kapërcejë mosmarrëveshjet “toksike” politike. Korrespondentja e Zërit të Amerikës pranë Shtëpisë së Bardhë, Patsy Widakuswara, njofton se kritikët e zotit Biden thonë se është vetë presidenti ai që nxit përçarjen.
Presidenti Joe Biden iu referua tubimit të supremacistëve të bardhë në vitin 2017 në Charlottesville, Virxhinia gjatë të cilit u vra një kundërprotestuese, kur foli të enjten në takimin e nivelit të lartë “Qëndrojmë të Bashkuar”.
“Supremacistët e bardhë nuk do të thonë fjalën e fundit dhe ky helm dhe dhunë nuk mund të jenë historia e kohës sonë”, tha presidenti.
Shtëpia e Bardhë tha se takimi nderon komunitetet që kanë përjetuar sulme me bazë urrejtjen, duke përfshirë të shtënat masive që ndodhën në një tempull të Sikhëve në Uiskonsin në vitin 2012; një klub nate homoseksualësh në Florida në vitin 2016; një sallon aziatik në Xhorxhia në vitin 2021; një supermarket në Teksas në vitin 2019, që vuri në shënjestër hispanikët; dhe një supermarket në Nju Jork në fillim të këtij viti, që kishte në shënjestër njerëzit me ngjyrë.
Të dhënat e FBI-së tregojnë se krimet e urrejtjes janë rritur vitet e fundit.
Disa faktorë kanë kontribuar në rritjen e tyre, duke përfshirë stresin e lidhur me pandeminë dhe retorikën e ashpër politike.
“Ky ka qenë një faktor kryesor për gjashtë vitet e fundit, ku ne dëgjojmë politikanë të zakonshëm që thonë gjëra që janë plotësisht në përputhje me atë që thonë supremacistët e bardhë dhe ekstremistët”, thotë Phyllis Gerstenfeld, profesore e drejtësisë penale.
Një sondazh i revistës Economist dhe organizatës YouGov tregon se 66% e amerikanëve besojnë se ndasitë politike në vend janë përkeqësuar që nga fillimi i vitit 2021 dhe se 62% presin një rritje të tyre vitet e ardhshme.
“Dhuna e nxitur nga urrejtja lind në tokën pjellore të një ndarjeje toksike. Nuk do ta zgjidhim problemin vetëm duke shkuar pas skajeve ekstreme. Ne duhet të përballemi me mënyrat në të cilën kjo ndarje toksike nxit këtë krizë për të gjithë ne.”
Kritikët e tij argumentojnë se vetë presidenti Biden po nxit ndarjen teksa shton sulmet javët e fundit kundër të ashtuquajturve republikanë të MAGA-s – ndjekës besnikë të ish-presidentit Donald Trump – duke e quajtur këtë retorikë të ashpër politike që përfshin akuzimin e tyre si “gjysmë-fashistë”.